Джеймс Клавел
Джеймс Клавел (), роден Чарълз Едмънд дьо Мареск дьо Клавел, е британско-американски писател и филмов сценарист, известен най-вече със своите романи „Шогун“ и „Цар Плъх“ и филми като „Голямото бягство“ от 1963 г.

Биография и творчество 
Клавел е роден в Сидни, Австралия през 1924 г. Баща му е офицер в Британската кралска армия, поради което детството на Клавел преминава на много места, влизащи в Общността на нациите. През 1940 г. се записва в Британската кралска артилерия и е изпратен в Малайзия да се сражава с японците. При престрелка е ранен и изпратен в японски военнопленнически лагер на индонезийския остров Ява. По-късно е преместен в затвора Чанги, близо до Сингапур. Тези събития залягат в основата на първия му роман „Цар Плъх“, публикуван през 1962 г., в който Клавел е до голяма степен прототип на героя Питър Марлоу.

През 1946 г. е издигнат в ранг капитан, но катастрофа с мотоциклет слага край на военната му кариера. Записва се в Бирмингамския университет и там се запознава с Ейприл Страйд (актриса), по-късно през 1951 г. се жени за нея. Чрез нея се запознава с филмовата индустрия и развива желание да стане режисьор.

През 1953 г. заедно със семейството си се премества в Ню Йорк, където работи в телевизията, впоследствие заминава за Холивуд. Накрая успява да се утвърди като сценарист с филми като „Полетът“ („The Fly“) и „Тутси“ (на англ. „Watusi“, алтернативното название на народа). Съпродуцира класическия филм „Голямото бягство“ („The Great escape“). Към 1959 г. вече сам продуцира и режисира филми.

През 1963 г. получава американско гражданство. Умира в Швейцария през 1994 г. от удар – следствие на заболяване от рак.

Азиатска сага 
След публикуването на „Цар Плъх“ през 1962 г., Клавел се връща към романите с „Тай-Пан“ през 1966 г., чието действие се развива в Хонконг през 1840 г. Тай-Пан се превръща в модел за следващите романи на Клавел. „Шогун“, публикувана през 1975 г., се превръща в най-известната му книга. Чрез „Търговска къща“ той съединява първите две напълно различни книги, като споменава герои, семейства или предци на тези семейства от предходните романи в сегашния. „Шогун“ и „Търговска къща“ впоследствие са екранизирани.

„Вихрушка“, неговият следващ роман, описва Иранската революция от 1979 г. „Гай-Джин“, публикувана малко преди смъртта му, връща действието в Далечния изток към 1860 г. Една от главните връзки в тази сага е историята на фамилия Струан, търговска компания, прототип на съществуващата Jardine Matheson.

Взети заедно тези романи са известни с името „Азиатска сага“. Основната тема, свързваща тези книги, е контактът на западната цивилизация с Изтока.

Самият Клавел признава, че се възхищава на азиатските култури по техните собствени критерии, без да гледа на нея през очите на човек от Запада. Той често твърди, че Западът има много да научи от Изтока.

Неговите герои са главно западняци (най-вече британци), отишли в Азия с търговски намерения. Самият Клавел вярва в ползата от свободната търговия между нациите, виждайки я не като експлоатация, а като събиране на различни култури чрез свързването им с общи интереси. Поради това и в работите му се забелязва известна доза антиимпериализъм.

Произведения

Азиатска сага 
 Цар Плъх (1962) – действието се развива в японски военнопленнически лагер, 1945
 Тай-Пан (1966) – действието се развива в Хонконг, 1841
 Шогун (1975) – действието се развива във феодална Япония, 1600
 Търговска къща (1981) – действието се развива в Хонконг, 1963
 Вихрушка (1986) – действието се развива в Иран, 1979
 Гай-Джин (1993) – действието се развива в Япония, 1862

Други 
 The Children's Story' (1980)
 The Art of War, превод на известната книга на Сун Дзъ (1983)
 Thrump-O-Moto (1986)
 Escape (1994)

Екранизации и филмография 
 1958 The Fly – сценарист
 1959 Watusi – сценарист
 1959 Five Gates to Hell – сценарист
 1959 Men Into Space – ТВ сериал, автор на 2 епизода
 1960 Walk Like a Dragon – сценарист
 1961 Whiplash – ТВ сериал, автор на 1 епизод
 1963 Голямото измъкване – сценарист, продуцент
 1964 633-та Ескадрила – сценарист
 1965 The Satan Bug – сценарист
 1965 Цар Плъх – сценарист
 1967 На учителя, с любов – сценарист, продуцент и режисьор
 1971 Последната долина – сценарист, продуцент и режисьор
 1974 To Sir, with Love – ТВ филм, сценарист
 1980 Шогун – ТВ минисериал
 1980 Shogun – ТВ филм, сценарист, продуцент
 1967 The Sweet and the Bitter – сценарист, продуцент и режисьор
 1982 The Children's Story – ТВ филм, сценарист, продуцент и режисьор
 1986 Тай-Пан – сценарист
 1988 Нобъл Хаус – ТВ минисериал, сценарист и продуцент, 4 епизода

Бележки

Външни препратки 
  
 
  Интервю с автора по радио CBS (1986) 

Британски автори на исторически романи
Американски автори на исторически романи
Британски сценаристи
Американски сценаристи
Американски режисьори
Британски военни дейци от Втората световна война
Военнопленници през Втората световна война
Носители на награда Еми
Имигранти в САЩ
Родени в Сидни
Британци в Швейцария
Починали в Швейцария
Починали от рак